Lav et referat af nedenstående tekst:

Tekst:
En af de mest myteomspundne straffe venter forude til faren i Brønderslevsagen, hvis anklagemyndigheden ellers får sin vilje: Forvaring på ubestemt tid. En straf, der ofte i medierne ses omtalt som lovens strengeste. Men sådan er det ikke. I virkeligheden sidder forvaringsdømte ikke længere tid bag tremmer end folk, der for eksempel straffes for grov narkokriminalitet. Og efter syv til otte år kan mange forvaringsdømte se frem til at komme på uledsaget udgang. Det fortæller fængselsinspektør Hans Jørgen Engbo, der er leder på Anstalten ved Herstedvester, som blandt andet huser forvaringsdømte fra både Danmark og Grønland. - Men jeg vurderer, at forvaringsdømte typisk sidder inde i længere tid, end hvis de havde fået en tidsbestemt straf for den samme forbrydelse, fortæller han. I Herstedvester afsoner såvel forvaringsdømte som almindelige indsatte. Fælles for dem er, at de er dømt for grov kriminalitet som for eksempel voldtægt, incest, brutal vold, brandstiftelse eller drab. Og alle har de et behov for psykiatrisk eller psykologisk behandling. - De er her på lige vilkår. Forvaringsdømte skal for eksempel arbejde ligesom de andre indsatte. Den eneste forskel er måden, man kommer ud på, fortæller Hans Jørgen Engbo. Udgangspunktet for en normal fængselsstraf er, at man bliver prøveløsladt, når man har afsonet to tredjedele. Men forvaringsdømte skal gennem en længere proces, og de kan først komme på fri fod, når en dommer i sidste ende har givet sin tilladelse. Farens ugerninger i Brønderslevsagen er så brutale, at han formentlig vil komme til at afsone i Herstedvester, også selv om han ikke får forvaring. Ender faren i Herstedvester, behøver han ikke frygte, at de øvrige indsatte vil være på nakken af ham. - Man har hørt, at der vil vente ham en forfærdelig afsoning. Det ville sikkert også være tilfældet, hvis han skulle sidde i Vridsløselille eller Statsfængslet i Østjylland. Men ikke her. Her er klimaet anderledes på grund af behandlingens forankring i anstaltens historie og kultur, og i øvrigt har de fleste indsatte noget grimt på samvittigheden, fortæller Hans Jørgen Engbo. På grund af sin tavshedspligt må Engbo ikke fortælle, hvem der afsoner i Herstedvester, men det har tidligere været fremme i medierne, at blandt andre livstidsfangerne Peter Lundin og Sonja-morderen, Jan Arno Beblein, samt den forvaringsdømte Mia-morder Steffen Kristensen afsoner i anstalten. Der findes ingen nyere tal på, hvor længe en forvaringsdømt sidder inde, men Hans Jørgen Engbo vurderer, at gennemsnittet i dag ligger omkring 10-12 år. Midt i 90'erne var gennemsnittet godt syv år. Selv om forvaringsstraffen ikke som sit rygte er lovens strengeste, så er det alligevel en stor mundfuld for dem, der dømmes til den tidsubestemte straf. - Forleden fik jeg et brev fra en af vores indsatte, som noget ironisk skrev "Kære inspektør, tak for de første 18 år. Jeg ser frem til de næste 18." Det tidsubestemte er en stor belastning for de forvaringsdømte. At de ikke har det tidsperspektiv, som andre dømte har, påvirker dem meget, fortæller Hans Jørgen Engbo. Lovens strengeste straf er fængsel på livstid. Her kan prøveløsladelse tidligst komme på tale efter 12 år. Der gælder ingen mindstetid for prøveudskrivning af forvarede. Ifølge Hans Jørgen Engbo er der dog ingen eksempler på prøveudskrivning efter blot tre år, når anstalten første gang har pligt til at vurdere sagen.

Referat:
[size=2]Faren i den uhyggelige Brønderslevsag kræves idømt forvaring.
Gennemsnitlig set betyder det 10 år bag tremmer, siger
fængselsinspektøren fra Herstedvester.[/size]